32005R0695
L 114/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 695/2005 НА СЪВЕТА
от 26 април 2005 година
за изменение на Регламент (ЕИО) № 1883/78 за определяне на общи правила за финансиране на интервенциите от секция „Гарантиране“ към Европейския фонд за ориентиране и гарантиране на земеделието
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаването на Европейската общност,
като взе предвид Регламент (ЕО) № 1258/1999 на Съвета от 17 май 1999 г. за финансирането на Общата селскостопанска политика (1), и по-специално член 2, параграф 3 от него,
като взе предвид предложението на Комисията,
като има предвид, че:
(1)
За интервенциите, за които правилата за организацията на пазара не определят единична стойност, Регламент (ЕИО) № 1883/78 (2) установява основни правила за финансиране от Общността, по-конкретно по отношение на метода за определяне на стойностите, които да бъдат финансирани, финансирането на разходи, произтичащи от обвързването със средствата, необходими за интервениращо закупуване, остойностяването на наличностите, които се прехвърлят от една година за следващата, и финансирането на разходите, произтичащи от физическите операции по съхранение на продукцията.
(2)
Член 5 от Регламент (ЕИО) № 1883/78 предвижда лихвите, които държавите-членки следва да заплащат за закупуването на интервенционни продукти, да бъдат финансирани от Общността съгласно единен за всички метод и универсален лихвен процент.
(3)
Възможно е в дадена държава-членка закупуването на селскостопанска продукция с цел обществени интервенции да се финансира единствено при лихвени проценти, които са значително по-високи от определения универсален лихвен процент.
(4)
Когато разликата в тези лихвени проценти е повече от два пъти по-голяма от определеният универсален лихвен процент за дадена държава-членка, следва да се предвиди възможност за прилагането на корективен механизъм. Въпреки това тази разлика следва отчасти да бъде поета от съответната държава-членка, за да бъде насърчена по този начин да се стреми към най-евтиния метод на финансиране.
(5)
Прилагането на този механизъм следва да бъде временно и впоследствие по-нататък да се осъществи през финансовите 2005 и 2006 години. Той следва да се прилага от началото на текущата финансова година,
ПРИЕ НАСТОЯЩИЯ РЕГЛАМЕНТ:
Член 1
Член 5, трета алинея от Регламент (ЕИО) № 1883/78 се заменя със следния текст:
„По изключение от предвиденото по силата на първа алинея, когато лихвеният процент, който трябва да заплати дадена държава-членка, е повече от два пъти по-голям от определения универсален лихвен процент, Комисията може при финансирането за финансовите 2005 и 2006 години на разходите за лихви, направени от тази държава-членка, да покрие и стойността, която съответства на размера на универсалния лихвен процент, плюс разликата между двукратната стойност на този лихвен процент и реално заплатения от тази държава-членка лихвен процент.“
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага за разходи, направени след 1 октомври 2004 г.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 26 април 2005 година.